b'\n_START_ARTICLE_\nTugra\n_START_PARAGRAPH_\nTugra (arabsko: \xd8\xb7\xd8\xba\xd8\xb1\xd8\xa7\xd8\xa1\xe2\x80\x8e, Thu\xc4\x9fr\xc4\x81), kaligrafsko oblikovan pe\xc4\x8dat ali podpis sultana Osmanskega cesarstva, ki je bil na vseh sultanovih uradnih dokumentih in dopisih. Tugra je bila vgravirana tudi na sultanovem pe\xc4\x8datu in denarju. _NEWLINE_Tugro je na za\xc4\x8detku sultanovega vladanja oblikoval dvorni kaligraf (ni\xc5\x9fanc\xc4\xb1) in jo kasneje tudi risal na dvorne dokumente. Prvo tugro je imel sultan Orhan I. (1326-1359), drugi vladar Osmanskega cesarstva. Njena oblika se je spreminjala in dobila svojo klasi\xc4\x8dno obliko v tugri sultana Sulejmana Veli\xc4\x8dastnega (1520\xe2\x80\x931566)._NEWLINE_Tugra je imela podobno vlogo kot kartu\xc5\xa1a v starem Egiptu ali kraljevi monogram britanskih monarhov.\n_START_SECTION_\nVizualni elementi tugre\n_START_PARAGRAPH_\nTugra ima zna\xc4\x8dilno obliko: na levi strani sta dve zanki, v sredini tri pokon\xc4\x8dne \xc4\x8drte, v spodnjem delu napis, na desni pa dve podalj\xc5\xa1ani \xc4\x8drti. Vsak element ima svoj pomen, kot celota pa so lahko prepoznavni kot tugra. _NEWLINE_Sultanovo ime je napisano v spodnjem delu tugre, ki se imenuje sere. Na prvi tugri iz leta 1326 je bil napis enostaven: Orhan, sin Osmana. Kasneje so sultanovemu imenu dodajali tudi ime o\xc4\x8deta, \xc4\x8dastne naslove in celo molitve. _NEWLINE__NEWLINE_Zanki na levi se imenujeta beyze, kar v arab\xc5\xa1\xc4\x8dini pomeni jajce. Nekatere razlage trdijo, da zanki pomenita dve morji, katerima so vladali sultani: ve\xc4\x8dja pomeni Sredozemsko morje, manj\xc5\xa1a pa \xc4\x8crno morje. _NEWLINE_Vertikalne \xc4\x8drte se imenujejo tu\xc4\x9f, kar pomeni drog za zastavo. Trije tugi pomenijo neodvisnost. \xc4\x8crte v obliki \xc4\x8drke S se imenujejo z\xc3\xbclfe in skupaj z vrhovi tu\xc4\x9fov, ki so nagnjeni v desno, pomenijo, da vetrovi pihajo z vzhoda proti zahodu, se pravi v smeri tradicionalnega prodiranja Otomanov. _NEWLINE_\xc4\x8crti na desni strani tugre se imenujeta han\xc3\xa7er in pomenita me\xc4\x8d oziroma sabljo, simbol mo\xc4\x8di in oblasti.\n_START_SECTION_\nUporaba tugre v drugih okoljih\n_START_PARAGRAPH_\nTugra, ki je praviloma povezana z osmanskimi sultani, se je v\xc4\x8dasih uporabljala tudi v drugih tur\xc5\xa1kih dr\xc5\xbeavah, na primer v Kazanskem kanatu. Kasneje so tugro uporabljali tudi Tatari v carski Rusiji.\n_START_SECTION_\nSodobne interpretacije tugre\n_START_PARAGRAPH_\nZna\xc4\x8dilno obliko tugre uporabljajo tudi sodobni kaligrafi. Primera tak\xc5\xa1nik tuger sta tugri ruskega predsednika vlade Vladimirja Putina (2008) in japonskega cesarja Akihita.'